Diari Oficial de la Generalitat Valenciana


Sumari del DOGV 10495, del 13-12-2024 (2024/12755)

RESOLUCIÓ de 19 de juliol de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a captació d'aigües subterrànies, parcel·la 8, polígon 10, del terme municipal de Llucena. Expedient: (3363305) 211/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10489

Data del DOGV
:   13-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12408

CVE
:   OOMQ-M-0985-34113

Data del document
:   19-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Llucena
    * impacte ambiental

«Informe d'impacte ambiental

Expedient: (3363305) 211/2023/AIA.

Títol: Sondeig de captació d'aigües subterrànies.

Promotor: Iván Ibáñez Mollón.

Òrgan substantiu: Servici Territorial d'Indústria, Energia i Mines de Castelló.

Ref. òrgan substantiu: ASOSUB/2023/73/12.

Localització: parcel·la 8, polígon 10, del terme municipal de Llucena (Castelló).

Antecedents i tramitació administrativa

Mitjançant escrit firmat en data 1 de desembre de 2023 pel cap del Servici Territorial d'Indústria, Energia i Mines de Castelló, va tindre entrada en este òrgan ambiental el document ambiental i el seu corresponent projecte (referència expedient ASOSUB/2023/73/12), amb la finalitat de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, i amb el Reial decret 445/2023, de 13 de juny.

Ta com establix l'article 46 de la Llei 21/2013, de 9 de desembre, este òrgan ambiental va realitzar consulta a les administracions públiques afectades. En concret, en data 22 de desembre de 2023, es formula consulta a l'Ajuntament de Llucena i en data 28 de febrer de 2024 a la Confederació Hidrogràfica del Xúquer, perquè, d'acord amb les seues competències, emeten informe sobre si el projecte pot causar impactes ambientals significatius.

En data 22 d'abril, la Confederació Hidrogràfica del Xúquer emet informe amb caràcter general per a totes les avaluacions d'impacte ambiental de projectes de captacions d'aigües subterrànies de menys de 7.000 m³. En este es conclou que serà durant la tramitació del procediment reconegut en l'article 54.2 del text refós de la Llei d’aigües, pel qual es reconeix la disponibilitat del recurs hídric a adquirir per disposició legal tramitant la seua inscripció en el Registre d’aigües quan l'organisme valore les afeccions de captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s'obtinga la inscripció en el Registre d’aigües de l'organisme de conca.

Transcorregut el termini màxim de consulta establit en l'article 46 de la Llei 21/2013, no s'ha rebut contestació de l'Ajuntament de Llucena.

Vista la informació continguda en l'expedient, es considera que es disposa de suficients elements de juí per a realitzar l'avaluació d'impacte ambiental simplificada.

Criteris ambientals

Per a l'emissió d’este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat a de l'annex III d'esta.

Característiques del projecte

L’objecte del projecte és l'execució d'un sondeig de captació d'aigües subterrànies en la parcel·la 8 del polígon 10, del terme municipal de Llucena per a ús ramader (50 caps de boví). La parcel·la on s’ubicarà el sondeig té una superfície cadastral de 57.724 m², i el promotor estima que el volum anual requerit per al proveïment dels 50 caps de bestiar serà de 2.190 m³.

Es preveu que els terrenys a travessar estiguen constituïts en la capa més superficial per margues negres del Bedoulià superior, i davall es troba un paquet de 80 m de calcària en bancs d'1 - 2 m, color gris blavós exteriorment i gris fosc quan es fractura i bioesparites amb orbitolina.

El sondeig ha sigut projectat amb el mètode de rotopercussió. El diàmetre de perforació serà de 200 mm, amb una profunditat prevista de 100 m com a màxim. S’entubarà amb canonada de ferro acerat de 4 mm de gruix i 200 mm de diàmetre. Amb la finalitat d'evitar contaminacions de l'aqüífer es cimentaran els primers metres de l'embocadura i es col·locarà una tapa de tancament d'acer, per a evitar l'accés a l'interior del sondeig.

L’accés a l'emplaçament on s'executarà el projecte es realitzarà per camins existents, sense que siga necessari obrir nous accessos.

El promotor preveu un termini d'execució de tres dies per a la realització de les obres a partir de la data de recepció de les autoritzacions necessàries.

Ubicació del projecte

El projecte es localitza en la parcel·la 8 del polígon 10 (ref. cadastral 19793K158771464711BX), del terme municipal de Llucena (Castelló). Les coordenades UTM (fus 30, datum ETRS89) del punt de perforació són: X = 731.609 m, Y = 4.443.902 m, Z = 850 m s. n. m. L’accés a la parcel·la es realitzarà per un camí que es troba en el desviament situat en el punt quilomètric 2 de la carretera CV-193. El nucli urbà està a una distància aproximada de 2,5 km, de la parcel·la de referència.

Consultades les fonts cartogràfiques de la IDEV, es comprova que el sondeig s’ubica en zona rural protegida municipal (forestal, paisatgística i mediambiental), es tracta de sòl no urbà protegit (SNU-P); consultades les normes subsidiàries, no es troben referències al tipus de projecte objecte d'este informe. El punt on es pretén realitzar el sondeig no és terreny forestal, però si la majoria de la parcel·la, i el terreny forestal dista a este punt aproximadament 38 m, per la qual cosa es considera zona d'influència forestal (<500 m), d'acord amb el que s'establix en l'article 57 de la Llei 3/1993, de 9 de desembre, forestal de la Comunitat Valenciana. El sondeig no es localitza en l'àmbit dels espais naturals protegits ni de la Xarxa Natura 2000. No consten afeccions a forest pública ni hàbitats d'interés prioritari, s'observen dos vies pecuàries, la denominada Canyada Pas del Mas d’Alfonso a la Cova Morral que se situa a 290 m al sud-oest del punt de sondeig, i la Canyada de Pas de la Caseta de Roc al Revolcador a uns 230 m a l'oest del punt de sondeig, no es preveu afecció a estes.

Atesa la classificació del Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània denominada Lucena – l’Alcora amb codi núm. 080.111, considerada en bon estat quantitatiu, químic i global.

En el projecte no s'arreplega constància de cap sondeig en les proximitats de la parcel·la on es realitzarà el projecte. A uns 790 m a l'oest del punt on es realitzarà el sondeig es troba el llit denominat Barranc del Salt del Cavall.

No s'ha posat de manifest la presència en este emplaçament de béns culturals, restes arqueològiques, ni altres elements del patrimoni cultural valencià.

Característiques del potencial impacte

Els principals impactes ambientals generats sobre el sòl es produiran durant la fase d'execució del projecte, el trànsit de la maquinària produirà un efecte de compactació dels horitzons superficials del sòl i es pot produir la contaminació d'este i, en últim terme, de l'aqüífer per abocament accidental de residus perillosos (olis i lubrificants).

Es tracta d'una parcel·la que en la seua major part ha patit un canvi de la flora autòctona a causa de l'acció antròpica, principalment pel seu ús com a pastura i terra de labor de secà. La qual cosa ha produït que actualment la flora siga majorment estepària. No obstant això, durant els treballs s'evitarà la ubicació del parc de maquinària, instal·lacions auxiliars i apilaments de materials en zones que conserven l'arbratge i el matoll original, triant les zones desproveïdes de vegetació de manera preferent.

L’ús de maquinària comportarà també l'emissió de gasos de combustió i partícules de pols i la generació de sorolls i vibracions, amb curt efecte temporal i d'escassa rellevància ambiental. Per a evitar o mitigar estes afeccions sobre l'atmosfera i l'aire, es vigilarà que el manteniment de la maquinària siga l'adequat i que s'hagen realitzat les inspeccions tècniques previstes en la legislació sectorial. Així mateix, es limitarà la velocitat de tota la maquinària a 20 km/hora per a evitar l'emissió de pols.

Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació i els seus additius (espumants). La lixiviabilitat total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials o subterrànies.

L’actuació no afecta cap espai natural protegit, espai protegit Xarxa Natura 2000 o hàbitats d'interés comunitari. Tampoc hi ha afecció a cap via pecuària o forest d'utilitat pública. Consultada la Base de Dades de Biodiversitat de la Comunitat Valenciana no s'ha constatat la presència de cap espècie protegida en l'àmbit més pròxim a l'actuació.

Durant les obres es generaran molèsties i afeccions a les espècies faunístiques presents en la zona, que provocaran el desplaçament temporal o canvis en els seus hàbits i conductes. Per a evitar esta afecció, s'evitarà realitzar l'obra durant l'època de reproducció i cria de les espècies de fauna existents en l'àmbit.

Consultat el Pla hidrològic de conca del cicle 2022-2027, el recurs disponible de la massa d'aigua subterrània Lucena – l’Alcora és de 33,5 hm³/any.

No s'ha plantejat l'acumulació d'efectes negatius respecte d’altres explotacions preexistents. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.

De conformitat amb el Reial decret legislatiu 1/2001, de 20 de juliol, pel qual s'aprova el text refós de la Llei d’aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la corresponent concessió, autorització o reserva demanials (art. 123).

El risc d'accidents queda regulat per les normes laborals i de seguretat minera, que competixen a l'òrgan substantiu, i és poc probable que puguen arribar a tindre efectes ambientals de consideració.

Des de l'inici, es durà a terme el control i la vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.

Conclusió

En relació amb els criteris de l'apartat a de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, d'avaluació ambiental, en concordança amb l'epígraf a) 3r del grup 3 de l'annex II d'esta.

L’expedient ha seguit el tràmit d'avaluació d'impacte ambiental simplificada previst en la secció 2a, capítol 2, del títol II de la Llei 21/2013.

L’article 8 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la Conselleria de Medi Ambient, Infraestructures i Territori les competències en matèria de medi ambient, prevenció d'incendis, caça, benestar animal, urbanisme i vertebració del territori, obres públiques, i transports, ports i aeroports.

L’article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot l’anterior, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que ostente,

RESOLC

*Primer*

Estimar que l'execució del projecte presentat per a l'autorització d'un sondeig de captació d'aigües subterrànies destinat a ús ramader en la parcel·la 8 del polígon 10 del terme municipal de Llucena (Castelló), promoguda per Iván Ibáñez Mollón, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte i del document ambiental i als termes d’este informe, en particular:

1r) No podran iniciar-se els treballs per a l'execució del sondeig mentres no s'haja obtingut de l'organisme de conca la concessió o autorització prèvia o s'haja obtingut la inscripció en el Registre d’aigües.

2n) Es compliran les mesures preventives i correctores establides en el document ambiental, sempre que no siguen contradictòries amb les de la present resolució. Es realitzarà la vigilància ambiental d'acord amb el pla de vigilància i seguiment ambiental inclòs en el document ambiental, adaptant-lo i ampliant-lo a les determinacions d’este condicionat, de manera que es concrete el seguiment efectiu de totes les mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a la correcció de les desviacions esdevingudes.

3r) S’haurà d'incloure en el pressupost del projecte el cost de les mesures de prevenció i correcció previstes.

4t) A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el Reglament de domini públic hidràulic.

5t) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant la perforació.

6t) Una vegada conclòs el sondeig, la zona de treball haurà de quedar en perfecte estat de neteja. S’hauran d'arreplegar tots els residus que s'hagen generat durant les tasques de perforació i gestionar d'acord amb la seua condició. El material extret de la perforació (codi LER 01 05 04) haurà de ser reutilitzat d'acord amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), seran aplicables tant el Decret 200/2004 com l'Orde APM/1007/2017, de 10 d'octubre, sobre normes generals de valorització de materials excavats per a la seua utilització en operacions de rebliment i obres distintes al lloc en les quals es van generar.

7m) Si durant l'execució de les obres es trobaren restes paleontològiques, arqueològiques o etnogràfiques, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, qui adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.

8u) S’haurà de preveure un seguiment adequat de l'obra a fi d'anar completant-ne la informació hidrogeològica i poder prendre sobre el terreny les decisions tècniques i de seguretat més adequades en cas d'incidències o imprevistos.

9é) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d'abocaments accidentals d'olis o altres residus perillosos procedents dels vehicles o de la maquinària, s'arreplegarà l'abocament i el sòl contaminat, que serà evacuat per un gestor autoritzat i se’n procedirà a la revegetació.

10m) Es protegirà la vegetació adjacent, les estructures, camins i instal·lacions que puguen resultar afectades per a evitar la seua deterioració. Les zones en les quals s'hagen produït compactacions a causa de l'estada i pas de maquinària es restauraran mitjançant subsolat i/o arada.

11é) Durant el temps que dure l'assaig de bombament, i a fi de previndre processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si estos es produïren, el promotor de l'obra haurà de reparar els desperfectes i, si és el cas, indemnitzar els afectats pels perjuís ocasionats.

12é) S’haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

13é) Atés que el projecte es desenrotlla amb una proximitat menor a 100 metres de terreny forestal, s'haurà d'incorporar en el plec de condicions tècniques del projecte el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants arreplegat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.

14é) En el cas que per diferents motius es renunciara a l'ús del sondeig (falta de cabal, mala qualitat de l'aigua, solsides en el pou, etc.), se n'haurà de procedir a la clausura i el segellament, així com a la restauració del terreny a la seua situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs, sense perjuí dels que, si és el cas, siguen procedents en la via administrativa o judicial contra l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte en els termes previstos en l'article 48 de la Llei 21/2103, de 9 de desembre.»

  

València, 19 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental